KRPZ-TN-OKAP-13-039/2024 Trenčín 11.10.2024

**SENIORI BUĎTE STÁLE OBOZRETNÍ !!!**

Milí seniori, v tomto týždni sme v našom Trenčianskom kraji zaznamenali pokus o spáchanie podvodu na 72 ročnej seniorke. Táto bola prostredníctvom pevnej linky kontaktovaná údajným pracovníkom kriminálnej polície s tým, že polícia má vedomosť, že ju ma nejaká organizovaná skupina vykradnúť. V priebehu telefonátu jej podvodník uviedol, že chce ochrániť jej úspory, pričom sa vypytoval na rôzne otázky. Snažil sa taktiež zistiť, či je seniorka doma sama, načo mu táto uviedla, že je doma s manželom aj s inými osobami a uvedenú informáciu si ide preveriť na telefónnom čísle 158. Seniorka telefonát ukončila a podvodník už samozrejme naspäť nevolal. Seniorka bola v uvedenom prípade obozretná, zachovala si chladnú hlavu a nedala sa oklamať legendou „falošného policajta“. Predmetnú skutočnosť ihneď oznámila na telefónnom čísle 158 skôr, ako sa stala obeťou podvodníka, pričom jej nebola samozrejme spôsobená žiadna škoda.

Pamätajte preto, milí seniori, že páchatelia sa snažia pod rôznymi vymyslenými príbehmi, dostať do Vašej blízkosti, uviesť Vás do omylu a podvodom, či obyčajnou krádežou Vás pripraviť o celoživotné úspory alebo cenné predmety. Polícia v žiadnom prípade takto nepracuje a za žiadnych okolností od seniorov nevyžaduje ich cennosti za účelom ich ochrany. Nedajte sa oklamať a v predstihu predmetnú skutočnosť ihneď nahláste na známom telefónnom čísle 158.

**V tejto súvislosti Vás taktiež žiadame o informovanie starších príbuzných alebo starších ľudí vo svojom okolí, aby aj oni boli informovaní o častých praktikách podvodníkov. Vo veľkej miere práve včasná informovanosť dokáže zachrániť seniorom ich ťažko ušetrené a zarobené úspory.**

**Podvodníci nemajú zábrany, využívajú Vašu dôverčivosť a preto sa nedajte oklamať !!!**

* Nekomunikujte s osobami, ktoré sa v telefóne vydávajú za Vášho príbuzného, lekára, vojaka, policajta, kňaza či inú osobu, ktorá od Vás žiada peniaze, takýto hovor ihneď ukončite !
* Obratom si overte skutočnosti, ktoré Vám boli oznámené v telefóne !
* Nevyhadzujte z okna peniaze, cenné predmety a neodovzdávajte ich cudzej osobe a taktiež ich nikdy nenechávajte odložené na opustenom mieste !
* Každý telefonát, prostredníctvom ktorého sa snaží od Vás neznáma osoba vylákať finančné prostriedky alebo cennosti si vopred preverte na známom telefónnom čísle 158 aj keď Vám neznáma osoba uvedie, že tak nemáte robiť !
* Nedôverujte prehnane zvýhodneným investičným príležitostiam !
* **V prípade akéhokoľvek podozrenia vopred kontaktujte políciu na čísle 158 !**